Document ID: 32014D0714

PROVEDBENA ODLUKA KOMISIJE
оd 13. listopada 2014.
o povlačenju upućivanja na usklađenu normu EN 1384:2012 „Kacige za jahačke akrobatske aktivnosti” iz Službenog lista Europske unije u skladu s Uredbom (EU) br. 1025/2012 Europskog parlamenta i Vijeća
(priopćeno pod brojem dokumenta C(2014) 7236)
(2014/714/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (1), a posebno njezin članak 11.,
budući da:
(1)
Ako nacionalna norma kojom se prenosi usklađena norma i čije je upućivanje objavljeno u Službenom listu Europske unije obuhvaća jedan ili više bitnih zdravstvenih i sigurnosnih zahtjeva iz Priloga II. Direktivi Vijeća 89/686/EEZ (2), pretpostavlja se da oprema izrađena u skladu s tom normom ispunjava predmetne bitne zdravstvene i sigurnosne zahtjeve.
(2)
U skladu s člankom 6. stavkom 1. Direktive 89/686/EEZ, Komisija je podnijela službeni prigovor na normu EN 1384:1996 „Kacige za jahačke akrobatske aktivnosti”, usklađenu na temelju Direktive 89/686/EEZ. Upućivanje na normu prvi je put objavljeno u SL C 180 od 14.6.1997. te je izmjena A1 objavljena u SL C 190 od 10.8.2002. U međuvremenu je CEN objavio novu verziju norme, EN 1384:2012, koja je objavljena u SL C 395 od 20.12.2012.; 30. travnja 2013. prestala je valjanost pretpostavke sukladnosti zamijenjene norme EN 1384:1996.
(3)
Nova je verzija sada usklađena i ima pretpostavku sukladnosti; međutim, norma nije bitno izmijenjena. Kako nedostaci norme nisu uklonjeni u novoj verziji, Komisija je ažurirala formalni prigovor na normu EN 1384:2012.
(4)
Formalni prigovor temelji se na nedostacima norme koja ne zadovoljava u potpunosti bitne zdravstvene i sigurnosne zahtjeve spomenute u članku 3. Direktive 89/686/EEZ i utvrđene u Prilogu II. toj Direktivi te pruža nižu razinu sigurnosti u odnosu na druge sigurnosne norme za kacige (kao što su norma Snell ili PAS 015 za kacige za jahanje), posebno u pogledu apsorpcije udara, prodiranja u zaštitni dio i stabilnosti kacige. Nakon ispitivanja norme EN 1384:2012 i savjetovanja sa stručnjacima, Komisija smatra da je potrebno poboljšanje osobito u sljedećim područjima:
-
apsorpciji udara: u većini sličnih normi koristi se više od jednog nakovnja i apsorbiraju se više razine udarne energije,
-
prodiranju u zaštitni dio: pad s visine koji masa kacige može podnijeti odgovara tek polovici onoga predviđenog normom Snell,
-
stabilnosti strana kacige: nema zahtjeva za stabilnost strana, tj. za proizvodnju kacige dovoljno otporne na snažne sile sa strana,
-
zaštićenom području: sljepoočnice je potrebno bolje zaštititi, a da se pritom ne ometa sluh,
-
vidnom polju: nema zahtjeva za vidno polje kojima bi se osigurao dobar vid tijekom jahanja,
-
stabilnosti kacige: mogao bi se uključiti test stabilnosti, kao što je to slučaj u normi PAS 015, kako bi se osiguralo da se kaciga ne može micati na glavi tijekom jahanja.
(5)
Uzimajući u obzir navedene sigurnosne aspekte koje treba poboljšati, norma EN 1384:2012 ne može imati pretpostavku sukladnosti s bitnim zdravstvenim i sigurnosnim zahtjevima iz Direktive 89/686/EEZ. Stoga bi upućivanje na normu EN 1384:2012 trebalo povući iz SL-a.
(6)
Uredba (EU) br. 1025/2012 primjenjuje od 1. siječnja 2013. U skladu s člankom 26. te Uredbe, članak 6. stavak 1. Direktive 89/686/EEZ briše se, a upućivanja na brisanu odredbu tumače se kao upućivanja na članak 11. Uredbe.
(7)
Provedeno je savjetovanje s europskim organizacijama za normizaciju, europskim organizacijama dionika koje primaju financijska sredstva Unije i radnom skupinom za osobnu zaštitnu opremu.
(8)
Mjere predviđene ovom Odlukom u skladu su s mišljenjem odbora uspostavljenog člankom 22. Uredbe (EU) br. 1025/2012.,
DONIJELA JE OVU ODLUKU:
Članak 1.
Upućivanje na normu EN 1384:2012 „Kacige za jahačke akrobatske aktivnosti” povlači se iz Službenog lista Europske unije.
Članak 2.
Ova je Odluka upućena državama članicama.
Sastavljeno u Bruxellesu 13. listopada 2014.

Labels: 3
7
1
9